
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 septembrie 2016

	Nr.
	4c-7/795


RAPORT

asupra proiectului de Lege pentru modificarea şi completarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 729/2015 din 26 octombrie 2015, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr. 638/17.06.2015)
· avizul favorabil al Consiliului Economic şi Social (nr.1396/28.05.2015)

· avizul negativ al Comisiei pentru buget, finanţe şi bănci 
(nr.4c-2/950/08.03.2016)
· avizul favorabil al Comisiei pentru drepturile omului, culte şi problemele minorităţilor naţionale (nr. 4c-5/737/04.11.2015)
· avizul favorabil al Comisiei pentru egalitate de şanse pentru femei şi bărbaţi (nr. 4c-17/653/11.11.2015)

· avizul favorabil al Comisiei juridice, de disciplină şi imunităţi 
(nr.4c-11/1330/10.11.2015)
· punctul de vedere al Guvernului (nr.1452/16.09.2015 ).  
Proiectul de Lege are ca obiect de reglementare completarea Legii nr.263/2010 în sensul reglementării situaţiilor generate de sumele încasate necuvenit de către moştenitori, după data decesului pensionarului, precum şi stabilirea modalităţilor de eliberare a adeverinţelor care atestă încadrarea persoanelor în funcţie de activitatea desfăşurată în grupele I şi a II-a de muncă. 

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 5 iulie 2016 au participat, în conformitate cu prevederile art.55 din Regulamentul Camerei Deputaţilor, din partea Casei Naţionale de Pensii Publice:

- d-na Ileana Ciutan – preşedinte

- d-na Doina Păuna – director.

La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 19 octombrie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât reglementările propuse sunt de natură a genera probleme practice în aplicare. De asemenea, s-a considerat că modificările propuse sunt de natură a afecta, în substanţă, dreptul fundamental la pensie. 

Soluţia legislativă actuală satisface exigenţele constituţionale din perspectiva respectării dreptului la pensie.  

PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Elena Anghel

